b'\n_START_ARTICLE_\nJosep Puig i Cadafalch\n_START_PARAGRAPH_\nJosep Puig i Cadafalch (17. lokakuuta 1867, Matar\xc3\xb3 \xe2\x80\x93 23. marraskuuta 1956, Barcelona) oli espanjalainen arkkitehti, historioitsija, poliitikko ja kulttuurin edist\xc3\xa4j\xc3\xa4. Josep Puig  i Cadafalch on yksi t\xc3\xa4rkeimmist\xc3\xa4 katalonialaisen jugendin (modernisme) edustajista yhdess\xc3\xa4 Antoni Gaud\xc3\xadn ja Dom\xc3\xa8nech i Montanerin kanssa._NEWLINE_Josep Puig i Cadafalchin suunnittelemia rakennuksia on paljon Barcelonassa. H\xc3\xa4n suunnitteli my\xc3\xb6s esimerkiksi Barcelonan maailmann\xc3\xa4yttelyyn vuonna 1929 valmistuneen Palau Nacionalin n\xc3\xa4k\xc3\xb6alapaikan, kaksi paviljonkia, portaat ja nelj\xc3\xa4 joonialaista pylv\xc3\xa4st\xc3\xa4. Jotkut merkitt\xc3\xa4v\xc3\xa4t ty\xc3\xb6t, kuten Hotel Terminus ja Casa Trinxet, on h\xc3\xa4vitetty.  _NEWLINE_Casa Mart\xc3\xad oli h\xc3\xa4nen ensimm\xc3\xa4isi\xc3\xa4 merkitt\xc3\xa4vi\xc3\xa4 t\xc3\xb6it\xc3\xa4\xc3\xa4n. Vuonna 1897 Els Quatre Gats -ravintola avattiin rakennuksen ensimm\xc3\xa4isess\xc3\xa4 kerroksessa. Ravintolasta tuli sen ajan intellektuellien, taiteilijoiden ja n\xc3\xa4ytelm\xc3\xa4kirjailijoiden, kuten Picasso, Opisso, Nonell, Santiago Rusi\xc3\xb1ol ja Isaac Alb\xc3\xa9niz, kohtauspaikka. Els Quatre Gats sijaitsee yh\xc3\xa4 samalla paikalla Barcelonan vanhassa kaupungissa. _NEWLINE_Barcelonan lis\xc3\xa4ksi h\xc3\xa4n suunnitteli rakennuksia syntym\xc3\xa4kaupunkiinsa Matar\xc3\xb3on ja kes\xc3\xa4lomapaikkaan Argentonaan, joka sijaitsee noin 35 kilometrin p\xc3\xa4\xc3\xa4ss\xc3\xa4 Barcelonasta.'